ยกระดับย่านเมืองเก่าสงขลาเป็นเมืองศิลปะ พร้อมจัดมหกรรมกระตุ้นการท่องเที่ยวครั้งยิ่งใหญ่
นายชาย นครชัย อธิบดีกรมส่งเสริมวัฒนธรรม กล่าวว่า กรมส่งเสริมวัฒนธรรมร่วมกับจังหวัดสงขลา จัดทำแผนพัฒนายกระดับย่านเมืองเก่าสงขลาสู่การเป็นเมืองศิลปะ กระตุ้นการท่องเที่ยวกลุ่มคุณภาพทั้งชาวไทยและชาวต่างชาติ โดยจัดเป็นเส้นทางย่านเมืองเก่า ถนนนางงาม ถนนรามัญ ถนนนครนอก ถนนนครใน เบื้องต้นได้สำรวจและศึกษาพื้นที่ภาพรวมจัดทำแผนยุทธศาสตร์ จากนั้นจะส่งเสริมให้นิสิต นักศึกษาทั่วประเทศ นำผลงานศิลปนิพนธ์ มาจัดแสดงร่วมกัน เพื่อให้ได้มีพื้นที่นำเสนอผลงาน จัดเป็นมหกรรมยิ่งใหญ่เป็นการสร้างกำลังใจและสร้างแรงบันดาลใจให้แก่ศิลปินรุ่นใหม่นำไปสู่การพัฒนาวงการศิลปะของไทย ตลอดจนเชิญชวนนักศึกษาและศิลปินจากต่างประเทศมาร่วมนำเสนอผลงาน มีการเปิดตลาดนัดศิลปะ การถ่ายทอดและสาธิตสร้างสรรค์งานศิลป์  สนับสนุนให้ร้านค้า ร้านอาหาร ผู้ประกอบกิจการภาคส่วนบริการในพื้นที่ได้มีส่วนร่วมสร้างสรรค์ทำให้ย่านเมืองเก่าสงขลาเป็นเมืองศิลปะอย่างเต็มรูปแบบ  คาดว่าจะจัดทำแผนงานแล้วเสร็จและนำเสนอต่อที่ประชุมคณะรัฐมนตรีเพื่อพิจารณาเร็วๆ นี้